钦定古今图书集成/理学汇编/学行典/第159卷 > 李之才
## 钦定古今图书集成/理学汇编/学行典/第159卷 > 李之才

按《宋史李之才传》：“之才字挺之，青社人也。天圣八年
同进士出身。为人朴且率，自信无少矫厉。师河南穆
修，修性卞严寡合，虽之才亦频在诃怒中，之才事之
亦谨，卒能受《易》。时苏舜钦辈亦从修学《易》，其专授受
者惟之才尔。修之《易》受之种放放受之陈抟，源流最
远。其图书象数变通之妙，秦汉以来鲜有知者。之才”
初为卫州，获加主簿，权共城令。时邵雍居母忧于苏
门山百源之上，布裘蔬食，躬爨以养父。之才叩门来
谒，劳苦之曰：“好学笃志，果何似？”雍曰：“简策之外，未有
适也。”之才曰：“君非迹简策者，其如物理之学何？”他日
则又曰：“物理之学学矣，不有性命之学乎？”雍再拜，愿
授业。于是先示之以陆淳《春秋》，意，欲以《春秋》表仪五
经，既可语《五经》大旨，则受《易》而终焉。其后雍卒以《易》
名。世之才器大难乎识者，栖迟久不调，或惜之，则曰：
“宜少贬以图荣进。”石延年独曰：“时不足以容君，盍不
弃之？”隐去。再调孟州司法参军。时范雍守孟，亦莫之
知也。雍初自洛建节守延安，送者皆出境外，之才独
别近郊，或病之，谢曰：“故事也。”顷之，雍谪安陆，之才沿
檄见之洛阳，前日远送之人，无一来者，雍始恨知之
之晚。友人尹洙以书荐于中书舍人叶道卿，因石延
年致之曰：“孟州司法参军李之才，年三十九，能为古
文章，语直意遂，不肆不窘，固足以蹈及前辈，非洙所
敢品目，而安于卑位，无仕进意，人罕知之。”其才又达
世务，“使少用于世，必过人远甚。恨其贫，不能决其归。
心知之者当共成之。”延年复书曰：“今业文好古之士，
至鲜且不张，苟遗若人，其学益衰矣。”延年素不喜谒
贵仕，凡四五至道卿门，通其书乃已。道卿荐之，遂得
应铨。新格有保仕五人，改大理寺丞，为缑氏令。未行，
会延年与龙图阁直学士吴遵路调兵河东，辟之才
泽州签署判官。泽人刘羲叟从受历法，世称羲叟历
法，远出古今，上有扬雄、张衡所未喻者，实之才受之。
在泽转殿中丞。丁母忧，甫除丧，暴卒于怀州官舍，宝
历五年二月也。时尹洙兄渐守怀，哭之才过哀，感疾，
不逾月亦卒。之才归葬青社，邵雍表其墓，有曰：“求于
天下，得闻道之君子李公”以师焉。

按《青州府志》：“李之才，少能文，语直意遂，为人礼让，倡
立义仓差等赈贷，乡人徙而依者百馀家，其康济见
于乡居，远近称为仁德士。所著有《日进札记》《自警》《私
课》《读礼抄记》，具有深识超诣，然不以示人，亦不聚徒
讲学，渊然守正而已。动容造次，必修古则。或问为学，
曰：‘须刚须恒，不刚则隳，不恒则退’。问敬，曰：‘惺惺之谓
敬，绳束非敬也’。”问廉，曰：“静则廉。”问处事，曰：“凡事归之
自然，欲高人则害本体。”问处人，曰：“和气诚心，不可出
理之外。”言必禀程、朱，尤深忧儒名而趋二氏者，与人
谈及，则毅然辨之。年四十九卒，闻者无不悼惜，知友
共推其学行仿古黔娄、柳下之遗，谥曰贞静先生。锺
羽正曰：“古人有言，志于道德者，功名不足累其心焉”，
先生之谓也。凡隐逸者，好放言诡行，凭陵一世，而先
生贞不抗俗，隐不肆志。信道忘仕，则漆雕生；循经蹈
古，则高子羔。孔门四科，虞廷九德，其殆庶乎！而元𫄸
未征，仪刑遽泯，斯道之不幸也。先生冲夷恬巽，言不
出口，学者翕然景慕，拟之冀、朱两公，无轩轾者，可谓
躬行君子矣。